Title: •*•*•*•
Author: SIMULTA
Last saved by: sulik
Company: ÚV SR

Príloha 1
17. februára 2004

Menovanie, hodnotenie a kariérny rozvoj vyšších manažérov
v Európskej komisii v súvislosti s rozšírením a prijatím revidovaných
Personálnych predpisov v roku 2004

Oznámenie pána Kinnocka pre Európsku komisiu po dohode s predsedom komisie

I	Úvod: Rozšírenie, mobilita a nové Personálne predpisy
Integrácia pracovníkov z nových členských štátov do vyšších manažérskych pozícií, pravidlá komisie v oblasti mobility a prijatie nových Personálnych predpisov – tieto faktory si vyžadujú integrovaný prístup k rozhodovaniu o menovaní vyšších manažérov v roku 2004, v plnom rozsahu rešpektujúci princípy reformy vymedzené v Bielej knihe komisie o administratívnej reforme z marca 2000. Tieto princípy možno zosumarizovať takto: menovanie sa zakladá na zásluhovosti, pričom komisia sa snaží zachovať rodovú aj geografickú rovnováhu. V oznámení sa preto navrhuje stratégia na dosiahnutie uvedených cieľov a rad vykonávacích rozhodnutí, ktoré budú podrobnejšie rozpracované v ďalších oznámeniach, ktoré sa majú predložiť komisii.
Navrhované rozhodnutia vychádzajú z rozhodnutia komisie o hodnotení, výbere a nábore vyšších manažérov z decembra 2000 (SEC(2000)2305) a z oznámenia o personálnej politike pre úroveň A1z januára 2002 (SEC(2002)84).
Oznámenie sa zameriava na štyri konkrétne ciele politiky pre oblasť vyššieho manažmentu, ktoré by sa mali dosiahnuť v roku 2004.
•	Po prvé, prebiehajúce reformy zamerané na posilnenie riadenia treba skonsolidovať tak, že sa zabezpečí ďalšie rozpracovanie nových vykonávacích pravidiel k Personálnym predpisom, ktoré doplnia prísne vymedzený rámec pre menovanie, hodnotenie a kariérny rozvoj vyšších manažérov, ktorý vypracovala Prodiho komisia na základe Bielej knihy o administratívnej reforme prijatej v roku 2000. Túto výzvu obsahuje kapitola II.
•	Po druhé, v roku 2004 sa uskutoční doteraz najväčšie rozšírenie EÚ. Okrem nových úloh vyplývajúcich z rozšírenia bude potrebné vyšších manažérov z nových členských štátov zapojiť do práce v komisii, aby sa táto organizácia posilnila. V tomto dokumente je vymedzený cieľ, ktorým je vypracovanie veľmi ambicióznej politiky ich zapájania. Táto politika umožní prijať veľký počet vyšších manažérov už v tomto roku – čo žiadna európska inštitúcia doteraz nikdy neurobila. Je prirodzené, že aj pri prijímaní na tieto posty sa budú uplatňovať platné prísne výberové konania.
•	Po tretie, komisia by chcela posilniť úroveň svojho zastúpenia v zahraničí, aby mohla v plnom rozsahu zohrávať svoju inštitucionálnu úlohu a prehĺbiť politiku dekoncentrácie, v rámci ktorej by sa dôležité riadiace rozhodnutia týkajúce sa zahraničnej pomoci prijímali v partnerských krajinách.
•	Napokon sa navrhuje posilnenie konceptuálnych schopností komisie na vysokej úrovni v tých oblastiach, kde vznikajú nové dôležité politické agendy interdisciplinárnej povahy, aby organizácia mohla lepšie pripraviť pôdu na ďalší postup.
O návrhoch na dosiahnutie posledných troch cieľov sa hovorí v kapitole III.

II – Vyšší manažment a nové Personálne predpisy
11.1	Ustanovenia nových personálnych predpisov týkajúce sa rozhodovania na úrovni vyššieho manažmentu 
Nové Personálne predpisy zavádzajú rad nových prvkov v oblasti hodnotenia, služobného postupu a menovania vyšších manažérov. Hlavné výzvy sú tieto:
1.	Nová kariérna štruktúra zavádza dve prekrývajúce sa úrovne pre pracovné pozície generálneho riaditeľa, zástupcu generálneho riaditeľa a ich ekvivalentu na jednej strane a riaditeľa a hlavného poradcu na druhej strane: ide o kategórie A* 15/16 a A* 14/15. Pracovníci, ktorí sú v súčasnosti zaradení do kategórie A1 a A2, budú od 1. mája 2004, keď nadobudnú platnosť nové Personálne predpisy, presunutí do kategórie A* 16 a A* 15;
2.	Podľa pravidiel týkajúcich sa menovania pracovníkov ustanovených v článku 29 terajších Personálnych predpisov je možné voľné miesta oznámiť na účely ich obsadenia preradením, alebo povýšením a preradením;
3.	Z tohto vyplýva, že vyšších manažérov je možné povýšiť do vyššej funkcie, hoci zostávajú zaradení v rovnakej kategórii. V takomto prípade sa v rámci tej istej kategórie posunú nahor o jeden stupeň. Výnimku z tohto pravidla tvorí ustanovenie, podľa ktorého pracovníci v súčasnosti zaradení do kategórie A3 (A* 14 po transformácii) budú v prípade vymenovania do funkcie riaditeľa alebo ekvivalentnej funkcie povýšení do kategórie A* 15. Títo sa neposunú o jeden stupeň nahor.
4.	Vyšší manažéri rovnako ako ostatní pracovníci sa raz za dva roky podrobujú pravidelnému hodnoteniu; 
5.	Možno potvrdiť, že pre vyšších manažérov v kategóriách A* 16, 15 a 14 prijatých v rámci externého náboru sa pred menovaním zavádza skúšobná doba;
11.2	Vykonávacie rozhodnutia nových Personálnych predpisov týkajúce sa politiky na úrovni vyššieho manažmentu 
Je zrejmé, že Personálne predpisy ponúkajú rôzne možnosti štruktúry vykonávacích rozhodnutí týkajúcich sa menovania, hodnotenia a služobného postupu vyšších manažérov. Dôležité je najmä to, že nové Personálne predpisy do istej miery oddeľujú kategóriu od funkcie, a to na strednom aj vyššom stupni riadenia. V súlade so zásadami, na ktorých sa zakladá reforma, sa preto navrhujú tieto vykonávacie pravidlá:
1.	V oznámení o existujúcej funkcii na úrovni A1 sa bude za normálnych okolností uvádzať kategória AD 15/16 a na úrovni A2 kategória AD14/15. Znamená to, že pracovníci prijímaní na tieto funkcie budú za normálnych okolností menovaní do nižšej kategórie v rámci danej funkčnej skupiny, pokiaľ už nie sú zaradení do vyššej kategórie. Tento prístup je v súlade so všeobecným princípom zavádzania dlhšej služby v rámci jednotlivých kategórií a nie je nepodobný prístupu, ktorý sa v súčasnosti používa pri menovaní vedúcich útvarov na úrovni A5/4, a ktorý sa rozšíri na všetky funkcie vedúcich útvarov (SEC(2004) 12);
2.	Stále platí všeobecné pravidlo, že za normálnych okolností sa oznamujú voľné miesta na úrovni A1 a A2. Voľné miesta sa zvyčajne oznámia najprv interne na účely preradenia alebo povýšenia – rovnako ako v súčasnom systéme;
3.	Naďalej sú možné výnimky z týchto pravidiel. Po prvé, niektoré miesta možno na účely preradenia oznámiť len v rámci ročnej mobility pri obsadzovaní funkcií A1 a A2.  Po druhé, ak má pracovník potrebnú kvalifikáciu a prax, komisia sa môže rozhodnúť pracovníka preradiť priamo (podľa článku 7 Personálnych predpisov) na miesto v rovnakej kategórii, a to najmä v rámci reorganizácie;
4.	V novom systéme sa kvalifikačné kritériá nemôžu zakladať výlučne na kategórii. Komisia sa už rozhodla, že bude vyžadovať absolvovanie kurzu pre vyšších manažérov. Vzhľadom na veľmi rôznorodé funkcie pracovníkov v kategóriách 13 a 14 sa uplatňuje aj kritérium funkčnej spôsobilosti. Napríklad medzi funkcie pracovníkov v kategórii 14 patria okrem iného aj funkcie administrátorov, ktorí pracujú ako experti, vedúci útvarov alebo riaditelia. Je jasné, že o pozíciu generálneho riaditeľa by mala mať možnosť uchádzať sa len posledná z týchto skupín. V súlade s potrebou zabezpečiť vysoký štandard riadenia sa preto navrhuje, aby sa dodatočným kritériom stala prax v riadiacej funkcii o stupeň nižšej ako je príslušná funkcia.  Znamená to, že na funkciu riaditeľa môžu byť nominované len osoby, ktoré majú aspoň dva roky praxe ako vedúci útvaru alebo ekvivalentnú prax. Na funkciu generálneho riaditeľa alebo zástupcu generálneho riaditeľa môžu byť nominované len osoby, ktoré majú aspoň dva roky praxe ako riaditeľ alebo ekvivalentnú prax. Na menovanie, ktoré sa spája s povýšením do vyššej kategórie, je aj naďalej nutné odpracovať najmenej dva roky v nižšej kategórii.
5.	O služobnom postupe v rámci skupiny vyšších riadiacich funkcií (napr. riaditeľov v kategóriách 14 a 15) rozhoduje komisia na základe návrhu komisára pre personálne a administratívne záležitosti po dohode s predsedom a portfóliovým komisárom. Tento návrh bude vychádzať zo stanoviska CCN (Comité Consultatif des nominations) (formát pre nominácie na úrovni A1), ktorý porovná spôsobilosť uchádzačov na základe dostupných pracovných hodnotení a mieru zodpovednosti funkcií, ktoré vykonávali;
6.	Pracovné hodnotenia vyšších manažérov sa budú zakladať na modifikovanej verzii systému CDR (Career Development Review), ktorý sa uplatňuje pri všetkých pracovníkoch. Najdôležitejšie zmeny sa týkajú nutnosti zaintegrovať do tohto systému profil kompetencií vyšších manažérov. Pri vypracúvaní CDR dostane hodnotený pracovník informácie prostredníctvom 360-stupňovej spätnej väzby. Bude sa pritom uplatňovať „ľahký“ systém, ktorý zohľadňuje pracovné podmienky v komisii a zaručuje ochranu dôvernosti údajov.
7.	A napokon nové Personálne predpisy predpokladajú, že všetci pracovníci z externého prostredia, vrátane pracovníkov na úrovni 14, 15 a 16, musia pred definitívnym vymenovaním absolvovať 9-mesačnú skúšobnú dobu. Nové Personálne pravidlá okrem toho ustanovujú, že pri menovaní do vyššej funkcie v rámci rovnakej kategórie (napr. do funkcie riaditeľa v kategórii 14 a generálneho riaditeľa v kategórii 15) je prechod na vyšší stupeň v rámci rovnakej kategórie podmienený uspokojivým plnením nových povinností počas prvých deviatich mesiacov. Z tohto dôvodu sa navrhuje, aby sa prvé hodnotenie výkonu novo vymenovaných interných kandidátov na funkciu generálneho riaditeľa, zástupcu generálneho riaditeľa alebo riaditeľa robilo už po deviatich mesiacoch v tejto funkcii (a nie po roku, ako stanovuje Oznámenie o vyšších manažéroch z decembra 2000). Toto hodnotenie by bolo prvým formálnym poukázaním na prípadné problémy s nedostatkami vo výkone, ktorými sa treba zaoberať.

III       Ďalšie výzvy pre politiku na úrovni vyššieho manažmentu v roku 2004 
Nábor pracovníkov z nových členských štátov
Historické rozšírenie únie 1. mája 2004 bude spojené aj s nástupom procesu prispôsobovania administratívy Európskej komisie tak, aby bola schopná zvládnuť nové úlohy a privítať pracovníkov z nových členských štátov. Komisia prijala v rokoch 2002 a 2003 dve dôležité oznámenia na riešenie tejto dvojitej výzvy. V prvom oznámení (COM(2002)311) o potrebe ľudských zdrojov ustanovuje počet nových pracovníkov, ktorých bude komisia potrebovať v ďalších siedmich rokoch, aby mala dostatočné zdroje na riešenie dodatočných úloh vyplývajúcich z rozšírenia. V druhom oznámení o vyváženom zastúpení (COM(2003)1802) bol navrhnutý objektívny a transparentný prístup k zabezpečeniu spravodlivého a vyváženého zastúpenia občanov nových členských štátov v personáli komisie.
Komisia odhaduje, že na riešenie nových úloh súvisiacich s rozšírením bude potrebovať okolo 3900 dodatočných pracovníkov. Predstavila časový plán postupného prijímania nových pracovníkov na obdobie 2004–2008. Podľa odhadu bude v roku 2004 potrebných 780 nových miest, pričom rozpočtový orgán túto žiadosť zohľadnil pri príprave rozpočtu na rok 2004.

Okrem toho bolo ďalších 70 miest vytvorených pre výskum a 11 miest pre OLAF.

Komisia sa taktiež rozhodla, že začleňovanie pracovníkov z nových členských štátov rozloží na obdobie 2004–2010, kým sa nedosiahne indikatívna cieľová úroveň pre jednotlivé členské štáty ustanovená v Oznámení o vyváženom zastúpení. Zvýšenie počtu riadiacich postov bude úmerné celkovému nárastu počtu pracovníkov.
Znamená to teda zvýšenie o:
•	10 funkcií A1 (AD15/AD16) 
•	40 funkcií A2 (AD 14/AD 15) vrátane 10 funkcií vedúcich kabinetov a
•	189 stredných riadiacich funkcií (AD9/AD12) vrátane 10 funkcií zástupcov vedúcich kabinetu.
Na rok 2004 komisia získala tieto dodatočné miesta:
•	5 funkcií A1
•	25 funkcií A2 vrátane 10 funkcií vedúcich kabinetu a
•	78 stredných riadiacich funkcií vrátanie 10 funkcií zástupcov vedúcich kabinetu
Komisia rozpočtovému orgánu prisľúbila, že zabezpečí, aby počet pracovníkov z nových členských štátov prijatých v roku 2004 bol úmerný celkovému nárastu počtu miest. Následne sa urobila dôkladná analýza s cieľom čo najlepšie zosúladiť nové miesta s miestami vyhradenými pre občanov z nových členských štátov. Vzhľadom na to, že pre niektoré nové funkcie sú nevyhnutné značné skúsenosti s určitými procedúrami komisie, niektoré z nových miest by mali podľa možnosti obsadiť terajší pracovníci komisie. A naopak, nimi uvoľnené miesta by tam, kde je to vhodné, mali byť vyhradené pre občanov z nových členských štátov, aby sa zabezpečilo plné rešpektovanie prísľubu, ktorý komisia dala rozpočtovému orgánu. Výsledky tohto hodnotenia pre pozície stredných manažérov a pre funkcie A2 uvádza tabuľka 1, ktorá pre jednotlivé útvary komisie vymedzuje a) ďalšie manažérske funkcie a b) manažérske funkcie vyhradené pre občanov z nových členských štátov. Posty na úrovni A1 sú predmetom časti V.
Tabuľka 1 (pozri prílohu)
Navrhované rozdelenie stredných manažérskych pozícií prísne kopíruje rozdelenie nových pracovných miest v jednotlivých útvaroch, o ktorom rozhodla komisia v decembri 2003. Prihliada však aj na konkrétne požiadavky generálnych riaditeľstiev ako aj na celkový cieľ, ktorým je zabezpečiť, aby do konca roku 2004 bola vo väčšine služieb komisie aspoň jedna stredná manažérska pozícia vyhradená pre občanov z nových členských štátov.
Ďalšie vyššie manažérske funkcie vychádzajú zo starostlivého posúdenia požiadaviek jednotlivých služieb. Vzhľadom na obmedzený počet disponibilných pozícií sa prijali rozhodnutia na zabezpečenie vyváženého a pomerného rozdelenia vyšších manažérskych funkcií medzi jednotlivé služby.
Hlavné kritériá, ktoré sa použili na vyčlenenie pozícií pre nové členské štáty, sú kvalifikačné požiadavky a potreba zabezpečiť vyvážený výber pozícií v celom spektre funkcií v Európskej komisii. Na splnenie druhého z týchto cieľov a uľahčenie urýchlenej integrácie manažérov na najvyššej úrovni z čo najvyššieho počtu nových členských štátov sa pre úroveň A1 navrhuje vyhradiť 8 namiesto 5 pracovných pozícií. Komisia sa preto domnieva, že výnimočne je nevyhnutné prekročiť počet nových miest na úrovni A1, ktoré pridelil rozpočtový orgán na rok 2004. Komisia okrem toho navrhuje, aby sa na strednom stupni riadenia pre občanov z nových členských štátov vyhradil väčší počet miest ako 78 miest pridelených rozpočtovým orgánom.
Ako sa hovorí v Oznámení o vyváženom zastúpení, vyššie riadiace miesta vyhradené pre občanov z nových členských štátov nebudú vyhradené pre konkrétny nový členský štát. Prísne výberové konanie komisie používané pri nábore pracovníkov z externého prostredia, ktorého súčasťou sú aj hodnotiace centrá, zabezpečí uplatňovanie zásluhovosti ako hlavného kritéria pri menovaní. Je prirodzené, že pri rozhodovaní o nomináciách sa bude komisia snažiť aj o zachovanie rodovej a geografickej rovnováhy.
V tomto kontexte sa navrhuje, aby sa oznámenia o všetkých pozíciách na úrovni AD15/16 a AD14/15 vyhradených pre občanov z nových členských štátov uverejnili do 3. marca, aby tak komisia mohla do leta vyhodnotiť predložené prihlášky. Malo by sa to podľa možnosti robiť podľa skupín, aby sa zabezpečila urýchlená integrácia vyšších manažérov z členských štátov do služieb komisie tak, aby sa podporila rodová aj geografická rovnováha.
Na základe usmernení z kapitoly II tohto oznámenia sa vyššie uvedené pozície budú obsadzovať na úrovni AD15 a AD 14. Okrem iného to teda znamená, že všetky menovania po 1. máji 2004 na pracovné pozície inzerované v internom prostredí do 1. mája 2004 budú platiť pre tie isté kategórie.
Zahraničné zastúpenie
Na posilnenie reprezentácie komisie v zahraničí sa v roku 2004 a v ďalšom období predpokladá podstatné posilnenie úrovne delegácií komisie, ktorého výsledkom by malo byť zvýšenie úrovne 3 pozícií na úroveň A1 (Rusko, Čína a New York–OSN). Mal by sa tak rozšíriť počet funkcií vedúcich delegácií už dnes obsadených na úrovni A1 vo Washingtone, Ženeve a Tokiu. Navrhuje sa však, že by bolo vhodné vymenovať do funkcie zástupcu komisie vo Washingtone osobu s významným politickým postavením, podľa možnosti na ministerskej alebo ekvivalentnej úrovni. Okrem toho sa v rámci rotácií plánovaných na roky 2004 a 2005 zvýši aj úroveň delegácií v Nikarague, Bangkoku, Viedni, Osle, Juhoafrickej republike, Egypte, Maroku a v Indonézii.
Toto zvýšenie úrovne je v súlade s prístupom k rozvíjaniu zahraničnej služby, ktorý komisia prijala v roku 2002 (SEC(2002)745) a ktorý umožňuje prehĺbiť reprezentačné funkcie a posilniť riadenie programov zahraničnej pomoci v partnerských krajinách.
Navrhuje sa všeobecné pravidlo, aby všetci novoustanovení funkcionári mali rozsiahle skúsenosti s prácou komisie a mohli tak svoje funkcie vykonávať čo najefektívnejšie v úzkej súčinnosti s vedením komisie. Preto sa v súlade s bežnými pravidlami tieto funkcie budú všeobecne oznamovať ako funkcie na účely povýšenia alebo preradenia. Podrobnejšie sa o týchto rozhodnutiach hovorí v časti V tohto oznámenia.
Konceptuálne posilnenie na vysokej úrovni
Reforma vytvorila potrebné nástroje na posilnenie manažmentu v komisii. Na to, aby inštitúcia mohla riadne pripraviť pôdu na budúce kroky, je však čoraz naliehavejšie vymedziť konceptuálne úlohy na vyššej úrovni, ktoré pribudnú k úlohám spojeným s priamym riadením zdrojov alebo postupov.
Osobitne to platí pre niekoľko kľúčových interdisciplinárnych oblastí, kde sa o poznatkovú základňu a kompetencie delí viacero služieb. Prax ukázala, že ide napríklad o také oblasti, ako je životné prostredie a konkurencieschopnosť, verejné zdravie a globalizácia, priemyselná politika a vesmírna stratégia, konkurencieschopnosť a dane, atď.
Aby bolo možné začať reagovať na túto potrebu analýz a zabezpečiť interdisciplinárny konceptuálny prínos, navrhuje sa vytvoriť istý počet nových funkcií „hlavných poradcov“ (Principal Advisers) pridelených ku konkrétnemu generálnemu riaditeľstvu, ktorí by dostali jednoznačný mandát poskytovať rady a vypracúvať analýzy interdisciplinárnej povahy. V konkrétnych prípadoch by mohli títo hlavní poradcovia dostať žiadosť, aby sa ujali vedenia pracovných skupín vytvorených na riešenie operatívnych problémov interdisciplinárnej povahy, ktoré sú spoločné pre viacero služieb komisie. 
IV       Mobilita, kariérny rozvoj a geografická vyváženosť
Personálne pravidlá komisie pre vyšších úradníkov predpokladajú, že vyšší úradníci by mali v každej novej funkcii zotrvať najmenej dva roky, a že by mali byť menovaní maximálne na obdobie 5 rokov, vo výnimočných prípadoch s možnosťou predĺženia o ďalšie dva roky. Cieľom týchto pravidiel je zabezpečiť permanentnú vysokú motiváciu úradníkov a možnosť využiť širokú prax vyšších manažérov s prácou v rôznych zložkách tejto inštitúcie v jej prospech. Ďalšou poistkou pre komisiu je pravidelná mobilita úradníkov v oblastiach, v ktorých sa narába s vysokými rozpočtovými čiastkami.
V tejto súvislosti treba taktiež poukázať, že medzi ďalšie dôvody pre mobilitu môžu patriť výrazné zmeny v povahe pracovných pozícií alebo pracovného prostredia počas výkonu mandátu funkcionára. V takýchto prípadoch je tiež vhodné zabezpečiť mobilitu.

Vzhľadom na zmeny uvedené v tomto oznámení bude nutné urobiť úpravy na vyššom stupni riadenia v celej organizácii, ktorých cieľom je posilniť jednotlivé služby a tam, kde je to možné, podporiť geografickú vyváženosť.
Tieto ďalšie okolnosti si vyžiadajú rad rozhodnutí v jednotlivých prípadoch, o ktorých sa hovorí v kapitole V tohto oznámenia. 
V 	Individuálne rozhodnutia
Z vyššie uvedenej analýzy vyplýva nutnosť prijať rad rozhodnutí týkajúcich sa jednotlivých vyšších úradníkov a funkcií vyšších manažérov, ktoré uvádzame nižšie:
Služby komisie v Bruseli a Luxemburgu – miesta na úrovni A1 vyhradené pre občanov nových členských štátov
1.	Miesto generálneho riaditeľa Spoločného výskumného strediska (JRC);
2.	Riaditeľstvo pre informatiku DG ADMIN sa stane samostatným generálnym riaditeľstvom pod názvom generálne riaditeľstvo pre „Informačné technológie a telekomunikácie“ (DG ITC). Miesto generálneho riaditeľa generálneho riaditeľstva DG ITC bude vyhradené;
3.	Uvoľnené miesto zástupcu generálneho riaditeľa v DG RESEARCH;
4.	Uvoľnené miesto zástupcu generálneho riaditeľa v DG EMPLOYMENT;
5.	Nové miesto zástupcu generálneho riaditeľa v EUROSTAT;
6.	Nové miesto zástupcu generálneho riaditeľa v DG TRADE;
7.	Miesto zástupcu generálneho riaditeľa v DG RELEX, ktoré sa uvoľní po prijatí rozhodnutia podľa bodu 11;
8.	Nové miesto zástupcu generálneho riaditeľa v DG TREN;
Tieto miesta, ako aj miesta na úrovni A2, vyhradené pre občanov nových členských štátov (pozri tabuľku 1) – na rok 2004 aj miesta plánované na rok 2005 – sa oznámia najneskôr do 3. marca.
Zahraničná služba (mobilita a vyhlásenia o konkurzoch)
9.	Po vyhlásení konkurzu na miesto vedúceho delegácie komisie v Spojených štátoch komisia žiada pána Pattena, aby po dohode s predsedom komisie a pánom Kinnockom posúdil kandidátov a do 26. marca navrhol osobu s požadovaným profilom. Novému pracovníkovi na tomto poste sa môže ponúknuť dočasná, avšak obnoviteľná zmluva na 4 roky na úrovni A1 (dočasná zmluva 2B). Nový pracovník na tomto poste by sa mal ujať funkcie po skončení mandátu pána Burghardta v lete 2004;
10.	Pán Burghardt skončí výkon svojho mandátu vedúceho delegácie komisie vo Washingtone a po nastúpení jeho nástupcu do úradu sa vráti do funkcie poradcu Hors Classe v Bruseli. Komisia akceptovala jeho žiadosť, že do januára 2005 mieni odísť do dôchodku.
11.	Pán Valenzuela, zástupca generálneho riaditeľa DG RELEX, bude so svojím postom preradený do funkcie vedúceho delegácie pri OSN v New Yorku;
12.	Pán Franco, zástupca generálneho riaditeľa DG AIDCO, bude so svojím postom preradený do funkcie vedúceho delegácie v Rusku;
13.	Post vedúceho delegácie v Číne bude oznámený na úrovni A1;
14.	Pán Westerlund, riaditeľ v DG RELEX/C, bude so svojím postom preradený do funkcie vedúceho delegácie v Nórsku.
15.	Pán R. Wright, vedúci delegácie v Rusku, bude so svojím postom preradený do funkcie riaditeľa v DG RELEX/C;
16.	Posty vedúcich týchto delegácií budú oznámené na úrovni A2: Viedeň, Indonézia, Nikaragua („regionálne stredisko“), Thajsko, Juhoafrická republika, Káhira, Maroko, a budú obsadené v rokoch 2004 a 2005.

Služby komisie v Bruseli a Luxemburgu – všeobecné rozhodnutia a oznámenia

17.	Komisia akceptovala žiadosť pána Bonacciho o odchod z funkcie generálneho riaditeľa DG AIDCO od 1. apríla 2004;
18.	Komisia berie na vedomie, že pán Franchet odíde z funkcie poradcu „Hors Classe“ od 1. apríla 2004;
19.	Pán Richelle, generálny riaditeľ DG DEV, bude so svojím postom preradený do funkcie generálneho riaditeľa DG AIDCO;
20.	Pán Mingasson, generálny riaditeľ DG ENTER, bude preradený na miesto poradcu „Hors Classe“ od 1. októbra 2004;
21.	Pán Reichenbach, generálny riaditeľ DG ADMIN, bude so svojím postom preradený do funkcie generálneho riaditeľa DG ENTER od 1. októbra 2004;
22.	Pán McSweeney, generálny riaditeľ Spoločného výskumného strediska (JRC), bude preradený na post poradcu „Hors classe“ a bude úradujúcim generálnym riaditeľom JRC od 1. júla. Zostane úradujúcim generálnym riaditeľom až do vymenovania jeho nástupcu;
23.	Pán Tilgenkamp, zástupca generálneho riaditeľa v DG AGRI, bude preradený na post poradcu „Hors Classe“ 15. septembra 2004 a komisia akceptuje jeho žiadosť o odchod do dôchodku od 1. augusta 2005. Ako poradca Hors Classe bude pán Tilgenkamp poverený predovšetkým uľahčovaním integrácie nových členských štátov do spoločnej poľnohospodárskej politiky.
24.	Na miesto generálneho riaditeľa DG ADMIN sa vyhlási interný konkurz na povýšenie alebo preradenie;
25.	Na miesto generálneho riaditeľa DG DEV sa vyhlási interný konkurz na povýšenie alebo preradenie;
26.	Na miesto zástupcu generálneho riaditeľa DG AGRI sa vyhlási interný konkurz na povýšenie alebo preradenie;
27.	Vytvára sa post zástupcu generálneho riaditeľa v DG REGIO. Na toto miesto sa vyhlási interný konkurz na povýšenie alebo preradenie najneskôr do 3. marca;
28.	Vytvárajú sa funkcie hlavného poradcu v DG RELEX; DG SANCO, DG ENTER, DG INFSO, DG TAXUD, DG TREN a DG ENV. Aby sa zabezpečil čo najširší výber, na tieto miesta sa vyhlási interný aj externý konkurz.
Navrhuje sa, aby pán Kinnock po dohode s predsedom komisie a dotknutým portfóliovým komisárom dostal právomoc prijať akékoľvek potrebné opatrenia na implementáciu uvedených rozhodnutí (vrátane stanovenia termínu nadobudnutia platnosti tam, kde nie je uvedený).
VII     Záver
Rozhodnutia uvedené v tomto oznámení umožňujú komisii účinne riešiť výzvy, ktoré predstavuje implementácia nových Personálnych predpisov, v oblasti personálnej politiky týkajúcej sa vyšších úradníkov, pri súčasnej integrácii vyšších úradníkov z nových členských štátov v roku 2004.
Komisia bola požiadaná, aby:
•	prijala usmernenia uvedené v kapitolách II a III tohto oznámenia;
•	prijala rozhodnutia uvedené v kapitole V tohto oznámenia;
Komisia dostane návrh podrobných ustanovení implementujúcich princípy vymedzené v kapitole II a III do 3. marca 2004.

| VYŠŠÍ MANAŽMENT | | STREDNÝ MANAŽMENT
DG | Rozdelenie čistých zdrojov v roku 2004 (miesta) | Nové funkcie na úrovni A2 (predpokladajúce zmeny organizačnej štruktúry) | Počet funkcií na úrovni A2, ktoré budú vyhradené pre pracovníkov z nových členských štátov (nové alebo existujúce funkcie) | | Nové funkcie stredných manažérov, ktoré sa majú vytvoriť v roku 2004 (2) | Cieľ pre prijímanie stredných manažérov z nových členských štátov v roku 2004
| | Vytvorené v roku 2004 | Predbežný  plán na rok 2005 (1) | | | |
| | DIR | CP | DIR/CP | nábor v roku 2004 | predpoklad na rok 2005 (1) | | |
SG | 29 | | | 1 | | 1 | | 3 | 1
SJ | 29 | | 1 | | 1 | | | |
PRESS | 97 | 1 | | 1 | | 1 | | 10 | 10
GOPA | | | | | | | | |
ECFIN | 15 | | 1 | | 1 | | | 2 | 2
ENTR | 11 | 1 | 1 | | 1 | | | 2 | 2
COMP | 6 | | | 1 | | 1 | | 1 | 2
EMPL | 33 | 1 | | | 1 | | | 6 | 2
AGRI | 28 | 1 | | | 1 | | | 3 | 3
TREN | 34 | 1 | 1 | | 1 | | | 2 | 2
ENV | 41 | | 1 | | 1 | | | 2 | 2
RTD | 29 | 1 | | | 1 | | | 4 | 4
JRC | 40 | | | | 1 | | | 5 | 5
INFSO | 21 | 1 | 1 | | 1 | | | 1 | 1
FISH | 12 | 1 | | | 1 | | | 1 | 1
MARKT | 43 | | | 1 | | 1 | | 4 | 4
REGIO | 16 | 1 | | 1 | 1 | 1 | | 5 | 3
TAXUD | 23 | 1 | 1 | | 1 | | | 2 | 2
EAC | f. | | | 1 | | 1 | | 2 | 3
SANCO | 35 | 1 | 1 | | 1 | | | 3 | 3
JAI | 54 | | | | | | | | 1
RELEX | 1 | | 2 | | 1 | | | 2 | 1
TRADE | 11 | 1 | | 1 | 1 | 1 | | 4 | 4
DEV | 2 | | | | | | | | 1
ELARG | -110 | | | | | | | | 1
AIDCO | 4 | | | | | | | | 1
ECHO | 6 | | | | | | | |
ESTAT | 5 | 1 | | | 1 | | | | 2
ADMIN | 3 | 1 | | | 1 | | | 5 | 3
PMO | 6 | | | | | | | |
OIB | 7 | | | 1 | | 1 | | 2 | 2
OIL | 2 | | | | | | | | 1
BUDG | | 1 | | | 1 | | | 1 | 1
IAS | | | | 1 | | 1 | | 1 | 1
OLAF | 19 | | | | | | | |
SCIC | 75 | | | | | | | | 6
DOT | 339 | | | 1 | | 1 | | | 6
OPOCE | -2 | | | | | | | |
EPSO | 2 | | | | | | | |
SEU | -200 | | | | | | | |
Spolu | 771 | 15 | 10 | 10 | 19 | 10 | | 73 | 83
| 35 | 29 |
(1)	Pod podmienkou, že budú vyčlenené rozpočtové prostriedky
(2)	Úroveň, na ktorej budú vytvorené nové funkcie, bude určená po podrobnom zdôvodnení a podaní žiadosti o zmenu organizačnej štruktúry pod podmienkou dostupnosti "chapeaux".
10